Vittmi ta’ attakki sesswali se jkollhom l-possibiltà li jirrikorru għall-għajnuna ta’ professjonisti f’taqsima li se titwaqqaf għal dan l-għan fl-isptar Mater Dei. Is-servizz se jkun aċċessibbli 24 siegħa kuljum mit-Tnejn sal-Ħadd. It-tim se jkun magħmul minn tabib, infermier, social worker , psikologu u pulizija li se jkunu disponibbli biex joffru l-għajnuna f’kull stadju tal-proċess minn meta jsir l-ilment sal-fażi tal-Qorti jekk ix-xewqa tal-vittma tkun li tipproċedi bir-rapport. Waqt it-tnedija tas-servizz SART il-Ministru għall-Familja u Solidarjetà Soċjali Marie Louise Coleiro Preca qalet li s-sena li għaddiet saru 11-il rapport minn dawk li għandhom minn 18-il sena ‘l fuq dwar allegat attakki sesswali iżda qalet li l-għadd reali x’aktarx huwa ferm ikbar minħabba li ħafna mill-vittmi jżommu siekta dwar l-esperjenza tagħhom. Qalet li dawn jinkludu nies li jkunu f’relazzjoni jew miżżewwġin u li jkunu ġew abbużati mis-sieħeb jew sieħba tagħhom. Il-Ministru qalet li s-servizz tas-SART se jkun offrut bi sħab bejn il-Gvern u l-privat u huwa immirat li jħajjar aktar vittmi biex ifittxu l-għajnuna. Il-Ministru tas-saħħa Godfrey Farrugia qal l-istudji dwar il-qagħda preżenti kienu bdew fl-2009 iżda l-konklużjonijiet tiegħu tħallew fuq l-ixkaffa. Huwa qal li dan is-servizz għandu l-għan li joffri appoġġ u trattament kontinwu u b’dinjita’ lil dawk il-persuni li jkunu soffrew minn xi esperjenza trawmatika. Il-Ministru tal-Familja u s-Solidarjeta Socjali, Marie Louise Coleiro Preca ħabbret ukoll li nhar l-Erbgħa se tibda l-ħidma biex il-parlament Malti jirratifika l-konvenzjoni kontra l-vjolenza domestika magħrufa bħala l-konvenzjoni ta’ Istanbul. Storja: Daphne Cassar